# ការត្រៀមខ្លួនដើម្បីចាប់ផ្តើមចូលរៀននៅសាលា

ការចាប់ផ្តើមចូលរៀននៅសាលាគឺជាការផ្លាស់ប្តូរដ៏ធំមួយសម្រាប់កុមារ និងគ្រួសារ។ ការចាប់ស្គាល់មនុស្សថ្មី ទីកន្លែង និងទម្លាប់ នានាអាចជារឿងគួរឱ្យរំភើប និងជាការលំបាក។ មានកិច្ចការជាច្រើនដែលអ្នកអាចធ្វើបាន ដើម្បីជួយកូនរបស់អ្នកឱ្យមានការចាប់ ផ្តើមល្អក្នុងការចូលរៀននៅសាលា។

## តើអ្វីទៅជាការចាប់ផ្តើមល្អក្នុងការចូលរៀននៅសាលា?

គ្រួសារ និងអ្នកថែទាំគឺជាគ្រូបង្រៀនដំបូងរបស់កូនពួកគេ។ អ្វីៗដែលអ្នកធ្វើនៅផ្ទះជាមួយកូនរបស់អ្នក ជួយដល់ការរៀនសូត្រ និងការអភិវឌ្ឍ របស់ពួកគេ ហើយរៀបចំពួកគេសម្រាប់ចូលរៀននៅសាលា។ មធ្យោបាយដ៏ល្អបំផុតដើម្បីគាំទ្រដល់ការរៀនសូត្រ និងការអភិវឌ្ឍរបស់កូនអ្នក គឺតាមរយៈ **ការលេង**។

ការចាប់ផ្តើមល្អក្នុងការចូលរៀននៅសាលា ជួយឱ្យកុមាររៀនសូត្របានល្អ និងមានអារម្មណ៍សប្បាយរីករាយ។ ហើយនៅពេលដែលកុមារសប្បាយ រីករាយនៅសាលា ពួកគេក៏ចង់បន្តការរៀនសូត្រផងដែរ។ សាលារៀនរបស់កូនអ្នកនឹងខិតខំបំពេញតម្រូវការផ្ទាល់ខ្លួនរបស់កូនអ្នក ដោយមាន ជំនួយបន្ថែម ប្រសិនបើត្រូវការ។ អ្នកក៏អាចគាំទ្រកូនរបស់អ្នកដោយធ្វើកិច្ចការនានាដែលជួយពួកគេឱ្យចូលរៀននៅសាលា ហើយមានអារម្មណ៍ សុវត្ថិភាព ទំនុកចិត្ត និងមានទំនាក់ទំនង។

## ការលេង និងរៀននៅផ្ទះ

ការលេងគឺជាមធ្យោបាយដ៏ល្អបំផុតដើម្បីជួយកូនរបស់អ្នកឱ្យរៀន។ ការលេងបង្កើតជំនាញគណិតវិទ្យាពេញមួយជីវិត ដូចជាការរាប់ ការជ្រើស តម្រៀប ការដាក់ជាក្រុម និងការដាក់ទៅតាមទំហំ។ ការលេងជួយកូនរបស់អ្នកឱ្យរុករកធម្មជាតិ និងវិទ្យាសាស្ត្រ ហើយអនុញ្ញាតឱ្យពួកគេមាន ភាពច្នៃប្រឌិត។ នៅពេលកូនរបស់អ្នកលេង ពួកគេក៏កំពុងរៀនសូត្រអំពីអារម្មណ៍ និងការអភិវឌ្ឍជំនាញភាសា និងអក្ខរកម្មរបស់ពួកគេ។ ទាំងនេះជាកិច្ចការមួយចំនួនដែលអ្នកអាចធ្វើបាននៅផ្ទះ៖

* **សកម្មភាពប្រចាំថ្ងៃ៖** កុមាររៀនតាមរយៈសកម្មភាពប្រចាំថ្ងៃ ដូចជាការចម្អិនអាហារ ការជួយរៀបចំ និងជូតសម្អាតតុ ការជ្រើស សំលៀកបំពាក់បោកគក់ ការរៀបទុកដាក់សំលៀកបំពាក់ និងរបស់ក្មេងលេង ហើយនិងការថែទាំរុក្ខជាតិ និងសត្វចិញ្ចឹម។ អ្នកអាចជួយកូនរបស់អ្នកឱ្យរៀនដោយសួរសំណួរនានាដូចជា ‘*តើយើងត្រូវការម្សៅប៉ុន្មានពែង?* ’ ឬ ‘*តើកូនអាចរកស្រោមជើងដែលត្រូវគ្នាបានឬទេ?* ’
* **ហ្គេម៖**ការលេងហ្គេមសាមញ្ញៗដូចជា UNO, Snap, Memory, I Spy និង Hide and Seek (ល្បែងបិទពួន) ជួយកូនរបស់អ្នក ឱ្យរៀន និងបង្រៀនពួកគេអំពីការប្តូរវេន។
* **ការសាងសង់ប្លុក(ដុំ)៖** ការសាងសង់ជាមួយប្លុកដូចជា LEGO ប្លុកឈើ ឬប្រអប់ក្រដាសកាតុងបង្កើតជាជំនាញធ្វើចលនាលំអិតបាន ល្អ និងអនុញ្ញាតឱ្យកូនរបស់អ្នកមានភាពច្នៃប្រឌិត និងដោះស្រាយបញ្ហានានា។
* **សិល្បៈ និងសិប្បកម្ម**៖ សកម្មភាពសិល្បៈ និងសិប្បកម្មនានាក៏លើកកម្ពស់ការច្នៃប្រឌិត និងបង្កើតជាជំនាញធ្វើចលនាលំអិតបានល្អ និងដោះស្រាយបញ្ហាផងដែរ។
* **ស្លៀកពាក់**៖ ការស្លៀកពាក់សំលៀកបំពាក់ចាស់ៗ ហើយធ្វើពុតជាតួអង្គផ្សេងៗ បង្កើតភាពច្នៃប្រឌិត និងជំនាញភាសា។
* **តន្ត្រី រឿង និងការរាំ៖** ការអាន ការនិទានរឿង ការស្តាប់ និងការរាំបទភ្លេង ហើយនិង 'ការស្វែងរកកំណប់' ដើម្បីស្វែងរកវត្ថុនៅជុំវិញផ្ទះ ឬសួនច្បារ សុទ្ធតែបង្កើតជំនាញភាសារបស់កូនអ្នក។
* **ការលេងនៅខាងក្រៅ៖** ការដើរ ការឡើងភ្នំ ការជិះកង់ ឬការជិះម៉ូតូស្កូធើ ការទៅលេងសួនកុមារ ការសាងសង់កូនផ្ទះ ការបោះ និងការចាប់បាល់ ការវាយបាល់ទន់ៗដោយប្រើរ៉ាកែតវាយកូនបាល់ ឬដំបងវាយគ្រីកឃឹត ការជីកដី និងភក់ - ទាំងអស់នេះជួយកូន របស់អ្នកឱ្យរៀន និងអភិវឌ្ឍ។
* **ស៊ើបអង្កេត និងសួរសំណួរ៖** នៅពេលកូនរបស់អ្នកកំពុងលេង ចូរសួរសំណួរនានាដូចជា*'តើកូនអាចពណ៌នា...?* ', *'ខ្ញុំឆ្ងល់ថាតើនឹងមានអ្វីកើតឡើង ប្រសិនបើ...?* ' *'តើកូនអាចឆ្លើយសំណួរនោះដោយរបៀបណា...?'*
* **ទម្លាប់៖** ការធ្វើអ្វីៗក្នុងពេលតែមួយជារៀងរាល់ថ្ងៃ អនុញ្ញាតឱ្យកូនរបស់អ្នកដឹងពីអ្វីដែលត្រូវរំពឹង និងជួយពួកគេឱ្យចេះគ្រប់គ្រង អារម្មណ៍របស់ពួកគេ។ ទម្លាប់ជួយកុមារឱ្យស៊ូទ្រាំនឹងការរៀនសូត្រក្នុងសាលា។ វាជាសារៈសំខាន់យ៉ាងពិសេសក្នុងការមានទម្លាប់ចូល គេង ឧទាហរណ៍៖ ញ៉ាំអាហារពេលល្ងាច និងងូតទឹក ស្លៀកសំលៀកបំពាក់គេង ដុសធ្មេញ អានសៀវភៅ រួចហើយចូលគេង។

## ធ្វើឱ្យសាលារៀនជាកន្លែងមួយដែលធ្លាប់ស្គាល់

‘ការត្រៀមខ្លួនដើម្បីចូលរៀននៅសាលា’ មិនមែនអំពីការសិក្សានោះទេ ប៉ុន្តែគឺជាការយល់ដឹងថាតើសាលានឹងដូចអ្វីទៅ ហើយជាការមានក្តីរំពឹង ទុកវិជ្ជមាន។ ទាំងនេះគឺជាកិច្ចការមួយចំនួនដែលអ្នកអាចធ្វើបាន ដើម្បីជួយកូនរបស់អ្នក៖

* ចូលរួមក្នុងកម្មវិធីអន្តរកាលឆ្ពោះទៅកម្មវិធីរៀនណាមួយដែលផ្តល់ដោយសាលាមត្តេយ្យ ឬសាលារបស់កូនអ្នក។
* ហ្វឹកហាត់ការធ្វើដំណើរទៅ និងមកពីសាលារៀន។
* អនុញ្ញាតឱ្យកូនរបស់អ្នកលេងជាមួយកុមារឯទៀត ដែលនឹងទៅសាលារៀនដូចគ្នា។
* លើកទឹកចិត្តឱ្យមានឯករាជ្យភាព ដោយបង្រៀនកូនរបស់អ្នកពីរបៀបស្លៀកពាក់ ចូលបង្គន់ លាងដៃរបស់ពួកគេ លាបឡេការពារ កំដៅថ្ងៃ ហើយរៀបចំ និងស្ពាយកាបូបរបស់ពួកគេទៅសាលារៀនដោយខ្លួនឯង។
* និយាយអំពីការចាប់ផ្តើមចូលរៀននៅសាលា។ ធ្វើឱ្យកូនរបស់អ្នករំភើបអំពីសាលារៀន ហើយនិយាយអំពីការព្រួយបារម្ភណាមួយ ដែលពួកគេមាន។
* អានសៀវភៅ ឬនិទានរឿងអំពីការចាប់ផ្តើមចូលរៀននៅសាលា។
* និយាយអំពី និងហ្វឹកហាត់នូវអ្វីដែលនឹងកើតឡើងបន្ទាប់ចេញពីសាលារៀន។
* ត្រៀមខ្លួនសម្រាប់ការមកទទួលកូនពីសាលារៀន និងការជូនកូនមកសាលារៀន ដោយពិនិត្យមើលម៉ោងចាប់ផ្តើម និងបញ្ចប់របស់ សាលា ហើយស្វែងរកទីកន្លែងដែលត្រូវមកទទួលកូន និងត្រូវដាក់កូនចុះនៅសាលារៀន។
* ចាប់ផ្តើមប្រើឈ្មោះគ្រូ ប្រសិនបើអ្នកអាចធ្វើទៅបាន។

## របៀបដែលសាលាមត្តេយ្យរបស់កូនអ្នកនឹងជួយ

សាលាមត្តេយ្យក៏ជួយកុមារឱ្យត្រៀមខ្លួន ដើម្បីចាប់ផ្តើមចូលរៀននៅសាលាផងដែរ។ នៅសាលាមត្តេយ្យ កុមារអភិវឌ្ឍជំនាញនានាតាមរយៈការ លេង ការធ្វើការជាមួយអ្នកដទៃ និងការបង្កើតមិត្តភ័ក្តិ។

គ្រូសាលាមត្តេយ្យរបស់កូនអ្នក នឹងជួយកូនរបស់អ្នកឱ្យផ្លាស់ទីពីសាលាមត្តេយ្យ ទៅសាលារៀនដោយសរសេរ **របាយការណ៍ស្តីពីការរៀនសូត្រ អន្តរកាល និងការអភិវឌ្ឍ (សេចក្តីថ្លែងការណ៍ស្តីពីអន្តរកាល)**មួយ។ របាយការណ៍ស្តីពីអន្តរកាលនេះត្រូវបានផ្តល់ឱ្យទៅសាលាអនាគតរបស់កូន អ្នក។ វាពិពណ៌នាអំពីសមត្ថភាព ភាពរឹងមាំ និងចំណាប់អារម្មណ៍របស់កូនអ្នក និងវិធីដែលពួកគេរៀនបានល្អបំផុត។ អ្នកនឹងត្រូវបានស្នើសុំឱ្យ ជួយបំពេញរបាយការណ៍ស្តីពីអន្តរកាលរបស់កូនអ្នក ហើយកូនរបស់អ្នកក៏អាចចែករំលែកគំនិត និងអារម្មណ៍របស់ពួកគេផងដែរ។

សម្រាប់ព័ត៌មានបន្ថែមអំពីរបាយការណ៍ស្តីពីអន្តរកាល សូមចូលទៅកាន់គេហទំព័ររបស់ក្រសួង (សូមមើលខាងក្រោម)។

## ស្វែងយល់បន្ថែមទៀត

* [គន្លឹះនានាសម្រាប់ការចាប់ផ្តើមចូលរៀននៅសាលា (education.vic.gov.au)](https://www.education.vic.gov.au/parents/going-to-school/Pages/tips-starting-school.aspx)
* [ការផ្លាស់ប្តូរពីសាលាមត្តេយ្យ ទៅសាលារៀន (education.vic.gov.au)](https://www.education.vic.gov.au/parents/learning/Pages/moving-to-school.aspx)
* [របៀបជ្រើសរើសសាលារៀន និងចុះឈ្មោះចូលរៀន (education.vic.gov.au)](https://www.education.vic.gov.au/parents/going-to-school/Pages/choose-enrol-school.aspx)
* [ការចាប់ផ្តើមចូលរៀននៅសាលា៖ ការរៀបចំកូនរបស់អ្នក | បណ្តាញ Raising Children Network](https://raisingchildren.net.au/school-age/school-learning/school-choosing-starting-moving/starting-school)
* [ការចាប់ផ្តើមចូលរៀននៅសាលាប្រកបដោយសុខភាពល្អ - Better Health Channel](https://www.betterhealth.vic.gov.au/campaigns/a-healthy-start-to-school)
* [អន្តរកាលឆ្ពោះទៅធនធានរបស់សាលារៀនសម្រាប់គ្រួសារ (education.vic.gov.au)](https://www.education.vic.gov.au/childhood/professionals/learning/Pages/family.aspx#link87)